DA Den Europæiske Unions Tidende CE 84/273

(2004/C 84 E/0320)

SKRIFTLIG FORESPØRGSEL E-3947/03

af Michl Ebner (PPE-DE) til Kommissionen

(22. december 2003)

Om: Støtte til banebrydende solkraftanlæg

I Prioli på Sicilien vil der blive opført et banebrydende elektricitetsværk, der via 360 paraboliske spejle vil kunne til at opfange en ny slags termisk solenergi. Projektet går under betegnelsen Archimedes. Den vedvarende energi, der ifølge opfinderen er fuldstændig ren, vil være meget billigere end den konventionelle energi. Den teknologi, der skal koncentrere solens varme og opnå temperaturer, der er høje nok til at holde en turbine i gang og skabe elektricitet, skal fungere sammen med et traditionelt elektricitetsværk. Turbinen vil kunne køre på gas, men også på solenergi. Med denne metode vil der kunne produceres 20 MW elektricitet om dagen med en mulig besparelse på ca. 12 500 ton olie om året — som er det gennemsnitlige forbrug ved en produktion af denne størrelse — og det årlige kuldioxidudslip vil ligge 40 000 ton under det, der kommer fra et traditionelt elektricitetsværk. Archimedes-værket vil også kunne akkumulere energi og fungere om natten, og når himlen er overskyet.

Har Kommissionen allerede hørt om dette banebrydende elektricitetsværk?

Er der fællesskabsmidler til denne type projekter først og fremmest i de sydeuropæiske landene, der har så mange solrige dage?

Svar afgivet på Kommissionens vegne af Loyola de Palacio

(18. februar 2004)

Kommissionen har kendskab til det fælles projekt, som Ente Nazionale per l'Energia elettrica (ENEL) i Italien og Den europæiske Atomenergiorganisation (ENEA) har udarbejdet for at undersøge mulighederne for at udnytte koncentreret solenergi til el-produktion, hvor solopvarmet damp driver en turbine i et bestående konventionelt ENEL-kraftværk, i forbindelse med Archimedes-projektet i Priolo.

Dette projekt skulle nedbringe investeringsomkostningerne ved solkraftværket, der vil bruge den bestående turbinegenerator og forøge elproduktionen fra 760 megawatt (MW) (det konventionelle ENEL-kraftværks ydeevne) til 780 MW.

De anslåede omkostninger på 48 mio. EUR til opbygning af solenergianlægget på 20 MW dækkes af den italienske regering (40 % ) og ENEL (60 % ).

I forbindelse med energidelen af det 5. rammeprogram (1998-2002) for forskning og teknologisk udvikling (FTU) støtter Kommissionen for tiden tre store projekter i denne sektor, der modtager et samlet bidrag fra Kommissionen på henved 15 mio. EUR, der er fordelt næsten ligeligt på de tre projekter.

De tre projekter er placeret i det sydlige Spanien, hvor de ud over den meget gunstige solstråling kan drage fordel af den nuværende afregningstarif for grøn el. Den spanske regering betaler for tiden næsten 0,12 EUR/kilowatttime ud over elmarkedsprisen for at støtte el, der produceres i solkraftværker.

Erfaringen viser, at Fællesskabets bidrag er meget vigtigt for projekternes finansielle bæredygtighed, idet det udgør en betydelig del af de samlede støtteberettigede omkostninger. Fællesskabets bidrag er på samme tid kun en beskeden brøkdel af projektets samlede omkostninger. Kun omkostningerne ved de ukonventionelle innovative dele af projekterne er støtteberettiget. Anlægsarbejder og turbiner til el-produktion anses f.eks. ikke for støtteberettigede omkostninger. Dette betyder, at disse projekter har brug for lån.

Det første af disse projekter, Planta Solar 10 (kontrakt NNE5-1999-356), tager sigte på at demonstrere den kommercielle bæredygtighed for et 10 MW elværk (og en årlig el-produktion på 20 Gigawatt timer) med en central strålingsmodtager. Projektets samlede omkostninger er på over 30 mio. EUR. De samlede støtteberettigede omkostninger andrager næsten 17 mio. EUR, og Fællesskabets bidrag nærmer sig 5 mio. EUR. Lige nu overvejes der en teknisk ændring af det oprindelige projekt for at bruge en strålingsmodtager med mættet damp i stedet for luft.

Det andet projekt, Solar Tres (kontrakt NNE5-2001-369), vedrører et 15 MW kraftværk med den samme strålingsmodtager som i det foregående projekt med innovative løsninger for energioplagring ved hjælp af saltsmelte. De samlede omkostninger ved projektet andrager 53 mio. EUR, de samlede støtteberettigede omkostninger mere end 15 mio. EUR, og Fællesskabets bidrag er på 5 mio. EUR. Dette projekt startede for nylig. Kommissionen er nu ved at vurdere de første seks måneder af den kontraktlige periode.

Det tredje projekt, Andasol (kontrakt NNE5-2001-560), vedrører et 50 MW kraftværk (mere end 180 Gigawatttimer el produceret årligt) med trugstrålingsmodtager kombineret med saltsmelte som oplagrings-system. De samlede omkostninger ved projektet andrager 157 mio.EUR, de samlede støtteberettigede omkostninger mere end 14 mio. EUR, og Fællesskabets bidrag er på 5 mio. EUR. Dette projekt startede også for nylig, så Kommissionen har endnu ikke vurderet de første seks måneder af den kontraktlige periode.

Disse tre projekter er nogle af de største kraftværker til produktion af el ved hjælp af vedvarende energi og er meget relevante for Kommissionens aktioner for innovation især med henblik på direktiv 2001/77/EF (1) om fremme af elektricitet produceret fra vedvarende energikilder.

Det nuværende 6. FTU-rammeprogram byder også på støtte til innovative EU-projekter inden for vedvarende energi. Indkaldelse af forslag under det 6. FTU-rammeprogram er offentliggjort på Kommissionens websted Cordis.

Endelig foretager Kommissionen for tiden en gennemførlighedsundersøgelse for oprettelse af finans-instrumenter for innovativ vedvarende energi for at leve op til Johannesburg-koalitionen for vedvarende energi (Kontrakt ENV.C.2./SER/2003/0068).

De fleste medlemsstater yder støtte til solvarme for at gøre den økonomisk bæredygtig. Med hensyn til Spanien er bidraget mere end tre gange gennemsnitsprisen for kilowatt/t på det konventionelle el-marked.

(1) Europa-Parlamentets og Rådets direktiv 2001/77/EF den 27. september 2001 om fremme af elektricitet produceret fra vedvarende energikilder inden for det indre marked for elektricitet, EFT L 283 af 27.10.2001.